tartuNLP/wikipedia-smugri-20251201 huggingface dataset:
Jessica Mauboy

Jessica Hilda Mauboy (s. 4. elokuuta 1989 Darwin, Pohjoisterritorio, Australia), on australialainen R&amp;B- ja poplaulaja, lauluntekijä ja näyttelijä. Hän edusti Australiaa vuoden 2018 Eurovision laulukilpailussa Lissabonissa. Hänen edustuskappaleensa on nimeltään "We Got Love".
Mauboy syntyi ja varttui Darwinissa, Pohjoisterritoriossa. Hän nousi kuuluisuuteen vuonna 2006 tullessaan toiseksi Australian Idol -kilpailun neljännellä tuotantokaudella. Mauboy esiintyi myös vuoden 2014 Eurovision laulukilpailun 2. semifinaalin väliaikanumerona.
Mauboyn musiikillisia esikuvia ovat muun muassa Mariah Carey ja Whitney Houston. 
Lähteet.
Jean Eudes

Pyhä Jean Eudes (14. marraskuuta 1601 Ri, Ranska – 19. elokuuta Caen, Ranska) oli ranskalainen pappi, lähestystyöntekijä ja hengellisten yhteisöjen perustaja. Hän oli suuri jansenistisen harhaopin vastustaja, oli uskollinen Pyhälle istuimelle, sekä tuki hartautta Jeesuksen pyhää sydäntä kohtaan. Paavi Leo XIII julisti 6. tammikuuta 1903 pyhän Jeanin hyveitten olleen sankarillisia, pyhä paavi Pius X julisti pyhän Jeanin autuaaksi 25. huhtikuuta 1909, paavi Pius XI kanonisoi hänet vuonna 1925 ja hänen juhlaansa vietetään 19. elokuuta. Hänen symboleitaan ovat pappi Jeesuksen ja Neitsyt Marian sydänten kanssa. Pappi eli seuraavien 10 paavien hallintoaikoina: Klemens VIII, (1592-1605) Leo XI, (1605) Paavali V, (1605-1621) Gregorius XV, (1621-1623) Urbanus VIII, (1623-1644) Innocentius X, (1644-1655) Aleksanteri VII, (1655-1667) Klemens IX, (1667-1669) Klemens X, (1670-1676) ja autuas Innocentius XI. (1676-1689) 
Pyhää Jean Eudesta on kunnioitettu roomalaiskatolisessa messussa seuraavanlaisella latinankielisellä kollehtarukouksella: 
"Deus, qui beátum Ioánnem, Confessórem tuum, ad cultum sacrórum Córdium Iesu et Maríæ rite promovéndum, mirabíliter inflammásti, et per eum novas in Ecclésia tua famílias congregáre voluísti: præsta, quǽsumus; ut, cuius pia mérita venerámur, virtútum quoque instruámur exémplis." 
Elämä.
Pyhä Jean Eudes syntyi Rissä, Ranskan Normandiassa 14. marraskuuta 1601 maanviljelijän pojaksi ja meni 14-vuotiaana jesuiittojen oppilaitokseen, sekä liittyi vastoin vanhempiensa tahtoa hengelliseen yhteisöön vuonna 1623 ja vihittiin papiksi 24-vuotiaana.32-vuotiaana hänestä tuli seurakuntalähetystyöntekijä ja hän saarnasi yli 100 seurakuntamissiota, joista jotkin kestivät muutamasta viikosta muutamaan kuukauteen. Vuoden 1643 maaliskuun 25. päivä hän perusti yhteisön "Congregatio Iesu et Mariae" eli eudistit. Pyhän Jeanin elinaikana yhteisö perusti seminaarit Caeniin, (1643) Coutancesiin, (1650) Lisieuxiin, (1653) Roueniin, (1658) Evreuxiin, (1667) ja Rennesiin. (1670) Hän laati myös messun ja hetkipalveluksen Jeesuksen pyhälle sydämelle ja Neitsyt Marian tahrattomalle sydämelle. Hän kuoli 79-vuotiaana. 
Elämänvaiheita.
Pyhän Jeanin elämä voidaan jakaa seuraaviin vaiheisiin:
Kirjoja.
Pyhä Jean Eudeksen tunnetaan laatineen ainakin seuraavat kirjat:
The Post

The Post on vuonna 2017 ensi-iltansa saanut yhdysvaltalainen historiallinen poliittinen draama- ja jännityselokuva, jonka on ohjannut Steven Spielberg. Sen ovat käsikirjoittaneet Liz Hannah ja Josh Singer. Elokuvan pääosissa ovat Meryl Streep, Tom Hanks, Sarah Paulson, Bob Odenkirk, Tracy Letts, Bradley Whitford, Bruce Greenwood ja Matthew Rhys. "The Post" sijoittuu 1970-luvulle ja se kertoo "The Washington Postin" ja "The New York Timesin" toimittajista, jotka julkaisivat "Pentagonin paperit" -asiakirjat koskien Yhdysvaltain hallituksen toimia Vietnamin sodassa. Keskeistä roolia esittää myös "The Washington Postin" kustantaja Katharine Graham.
Elokuvan kuvaukset alkoivat New Yorkissa toukokuussa 2017. Se sai rajoitetun ensi-iltansa Yhdysvalloissa 22. joulukuuta 2017 ja tuli laajaan levitykseen 12. tammikuuta 2018, Suomessa 2. helmikuuta. "The Post" on saanut hyviä arvosteluita ja kehuja erityisesti Streepin, Hanksin ja Odenkirkin roolisuorituksista. National Board of Review valitsi sen vuoden 2017 parhaaksi elokuvaksi. Vuoden 2018 Golden Globe -gaalassa se on ehdolla kuudessa kategoriassa: paras draamaelokuva, paras ohjaus, paras naispääosa (Streep), paras miespääosa (Hanks), paras käsikirjoitus ja paras musiikki.
Peltojen kipsikäsittely

Peltojen kipsikäsittelyssä kipsiä levitetään pelloille vähentämään sieltä vesistöihin karkaavaa fosforikuormaa. Kipsikäsittely on todettu toimivaksi vesiensuojelukeinoksi, sillä kipsi vähentää fosforikuormaa tehokkaammin ja edullisemmin kuin mikään muu vaihtoehto.
Kipsikäsittely.
Itämeren alueen suurimpia ympäristöhaasteita on fosforikuormitus. Noin 60 prosenttia vesiä rehevöittävästä fosforista on peräisin maataloudesta, jota harvoin viljelijä pystyy estämään maanviljelytoimien ohessa. Fosforia tarvitaan viljelykasvien kasvattamiseen, mutta ongelmaksi muodostuu pelloilta valuva vesi, joka kuljettaa maata ja samalla fosforia pelloilta vesistöihin. Kipsi on osoittaunut tehokkaaksi ratkaisuksi sitomaan fosforia peltoon kasvien käytettäväksi. Kipsi vahvistaa ionitasapainoa ja parantaa maan rakennetta, jolloin fosfori säilyy kasvien käytettävissä, eikä huuhtoudu peltomaasta vesistöihin. Kipsikäsittelyn avulla fosforihuuhtoutumaan voidaan vähentää tehokkaammin kuin nykyisin käytössä olevilla vesiensuojelukeinolla. Lisäksi kipsikäsittely vaikuttaa fosforihuuhtoutumaan nopeammin ja edullisemmin kuin nykyiset keinot. 
Kalsiumsulfaatin eli kipsin liuetessa peltomaahan se edistää fosforin sitoutumista maahiukkasiin, säilyttäen fosforin kasvien käytettävissä ja parantaa maan mururakennetta. Fosforin huuhtoutuminen sekä eroosio vähenevät ehkäisten vesistöjen rehevöitymistä. Samalla myös orgaanisen hiilen huuhtoutuminen vesistöihin vähenee. Kipsikäsittelyyn hyödynnettävät peltomaat rajautuvat vain meriin laskeville valuma-alueille, sillä kipsi sisältää sulfaattia ja merivedessä on luontaisesti korkea sulfaattipitoisuus. Kipsikäsittely järvien läheisyydessä aiheuttaisi kerrostuneisuutta. Liiallinen sulfaatin määrä järvessä ja vesistöissä edistää myös niiden rehevöitymistä. 
Tutkimusta peltojen kipsikäsittelyn vaikutuksesta vesistön fosforikuormitukseen.
Esimerkiksi Ekholm et al. (2012) ovat tutkineet kipsikäsittelyn vaikutusta vesistön fosforikuormitukseen. Heidän tutkimusalueenaan oli Lepsämänjoki, joka virtaa Suomenlahteen. Yhteensä 93 hehtaaria peltoa käsiteltiin kipsillä. Kipsiä levitettiin vuonna 2008 ja tuloksista raportoitiin seuraavan kolmen vuoden ajan. Fosforipitoisuuksia vertailtiin siihen, mitä ne olivat olleet ennen kipsikäsittelyä sekä kontrollialueeseen, jolle kipsiä ei levitetty.
Tutkimuksen mukaan kipsi vähensi partikkelifosforin määrää vedessä keskimäärin 64 %. Liukoisen fosforin määrää kipsi vähensi arviolta 29 %. Jälkimmäinen arvio on epävarmempi, koska liukoisen fosforin pitoisuuden tutkimiseen oli saatavilla vain vähän dataa.
Kipsistä aiheutuvat kustannukset ja sen levitysmäärät.
SAVE-hankkeessa on tutkittu, että kipsikäsittelyn avulla on mahdollista vähentää fosforikuormitusta Itämereen 100 000 kg:lla. Levittämisestä aiheutuvat kustannukset per hehtaari olisi 220 euroa. Kipsiä tulisi levittää 4 000 kg hehtaarille. Muutokset näkyisivät Itämeren sisäosissa. Fosforikuorman vähennys per kilogramma on 60-70 euroa. On tehty myös tutkimusta siitä, että yksi kipsikäsittely sitoo fosforia 3-4 vuodeksi.
Gitxanit

Gitxanit (myös muodossa gitksan) ovat Kanadan alkuperäisheimoihin kuuluva kansa jotka lasketaan kuuluvaksi Luoteisrannikon intiaaneihin. Gitxanien kotiseutu kattoi Skeenajoen yläjuoksulta noin 53 000 neliökilometrin alueen. Gitxanit kuuluvat Tsimshianic-kieliperheeseen ja heidän kulttuurinsa edustaa tyypillistä Luoteisrannikon kulttuuria vaikka he asuvat joen eivätkä varsinaisella rannikkoseudulla. Gitxanien naapuriheimoja pohjoisessa ovat nisga'at, lännessä tsimšit ja idässä wet'suweet joista viimeisten kanssa gitxaneilla on pitkät ja syvät suhteet. 
Vuoden 2021 väestönlaskennassa vajaat 5000 ihmistä ilmoitti omaavansa gitxsanien sukujuuret.
Kulttuuri.
Gitxanit ovat matrilineaarinen heimo joka jakautuu neljään klaaniin: Sammakon, Kotkan, polttopuun ja suden klaaneihin. Jokaisella klaanilla on toisistaan riippumattomassa omistuksessa olevia taloja, arvostetussa asemassa oleva päällikkö sekä perinteiset kalastus - ja asuinalueet.
Noin 5000 gitxania asuu Brittiläisessä Kolumbiassa ja osa heistä asuu heimon perinteisillä asuinalueilla. Gitxanien kieltä kutsutaan gitxsanimaaxiksi. 
Gitxsaneille ja naapuriheimoille myönnettiin vuonna 1997 Amerikan alkuperäisasukkaiden oikeudet. Vaikka Kanadan hallitus on myöntänyt oikeudet, varsinaista rauhansopimusta gitxanien ja Kanadan valtion välillä ei ole tehty.
Molly’s Game

Molly’s Game on vuonna 2017 ensi-iltansa saanut rikosdraamaelokuva, jonka on käsikirjoittanut ja ohjannut Aaron Sorkin. Se perustuu Molly Bloomin samannimiseen omaelämäkertaan. Elokuva on Sorkinin esikoisohjaus, ja sen pääosissa ovat Jessica Chastain, Idris Elba, Kevin Costner, Michael Cera, Brian d’Arcy James, Chris O’Dowd, Bill Camp, Graham Greene, Claire Rankin, Joe Keery ja Jeremy Strong. Elokuvassa seurataan Bloomia, joka joutuu FBI-tutkinnan kohteeksi järjestettyään salaisia pokeriturnauksia Hollywood-tähdille, urheilijoille, suurliikemiehille ja Venäjän mafialle.
Elokuvan kuvaukset alkoivat marraskuussa 2016 Torontossa, Kanadassa. Se sai ensi-iltansa 8. syyskuuta 2017 Toronton elokuvajuhlilla. Yhdysvalloissa se sai ensin rajatun ensi-illan 25. joulukuuta 2017, jonka jälkeen alkoi laajempi teatterilevitys 5. tammikuuta 2018. Suomessa elokuva saapui teattereihin 26. tammikuuta 2018. Elokuva sai kaksi Golden Globe -ehdokkuutta vuoden 2018 Golden Globe -gaalassa: parhaasta käsikirjoituksesta ja parhaasta naispääosasta draamaelokuvassa (Chastain).
Engelberger Aa

Engelberger Aa on joki Kaakkois-Sveitsissä. Joen pituus on 38 kilometriä, ja se on Sveitsin 31:nneksi pisin joki.
Sijainti.
Engelberger Aa saa alkunsa Urin Alpeilta Titliksen koillispuolelta noin 2 250 metrin korkeudessa.
Joki virtaa Urin, Nidwaldenin ja Obwaldenin kantonien alueella. Isoimmat paikkakunnat joen varrella ovat Engelberg ja Buochs.
Virtaama.
Joen virtaama vaihtelee vuosien 1916–2010 tietojen perusteella vuosittain jonkin verran: joen vuotuinen keskivirtaama alajuoksulla Buochissa – ennen joen laskemista Vierwaldstätterseehen – on ollut 12,5 m³/s. Suurin keskivirtaama oli vuonna 1981 (15,8 m³/s) ja pienin keskivirtaama vuonna 1949 (8,8 m³/s).
Vesivoima.
Engelberger Aan pääuomassa ja sen sivujoissa on yhteensä yhdeksän vesivoimalaa. Suurimman osan laitoksista omistaa kantonin energiayhtiö "Kantonales Elektrizitätswerk Nidwalden".
I, Tonya

I, Tonya on vuonna 2017 ensi-iltansa saanut yhdysvaltalainen elämäkerrallinen musta komediaelokuva, joka kertoo taitoluistelija Tonya Hardingista. Elokuvan on ohjannut Craig Gillespie ja sen on käsikirjoittanut Steven Rogers. Hardingia esittää Margot Robbie; muissa päärooleissa ovat Sebastian Stan, Julianne Nicholson, Caitlin Carver, Bobby Cannavale ja Allison Janney. Elokuvan keskiössä on Hardingin kiistelty osallisuus kilpailijansa Nancy Kerriganin pahoinpitelyyn vuonna 1994.
"I, Tonya" sai ensi-iltansa Toronton elokuvajuhlilla 8. syyskuuta 2017. Teatteriensi-illan se sai Yhdysvalloissa 8. joulukuuta 2017. Allison Janney palkittiin roolistaan Hardingin äitinä parhaan naissivuosan Oscar-palkinnolla.
Janney palkittiin roolistaan myös parhaan naissivuosan Golden Globella vuoden 2018 gaalassa. Lisäksi elokuva oli ehdolla parhaan musikaali- tai komediaelokuvan ja parhaan naispääosan musikaali- tai komediaelokuvassa (Robbie) -palkintoihin.
Mordovia Arena

Mordovia Arena () on stadion Saranskin kaupungissa. Sen kapasiteetti on 45 000. Se oli yksi jalkapallon MM-kilpailujen 2018 pelipaikoista.
Kirstjen Nielsen

Kirstjen Michele Nielsen (s. 14. toukokuuta 1972) on yhdysvaltalainen juristi ja turvallisuuspoliittinen asiantuntija, joka toimi maansa kotimaan turvallisuuden ministerinä joulukuusta 2017 huhtikuuhun 2019. Presidentti Donald Trump nimitti syksyllä 2017 Nielsenin ehdokkaakseen uudeksi kotimaan turvallisuuden ministeriksi tehtävää alun perin hoitaneen John F. Kellyn siirryttyä Valkoisen talon kansliapäälliköksi. Senaatti vahvisti nimityksen 5. joulukuuta 2017, ja Nielsen astui virkaansa seuraavana päivänä. Nielsen erosi tehtävästä huhtikuussa 2019.
Aiemmin Nielsen on työskennellyt useissa turvallisuusalan asiantuntijatehtävissä George W. Bushin hallinnossa, kyberuhkiin keskittyneenä konsulttina perustamassaan Sunesis Consulting -yrityksessä sekä viimeksi Trumpin hallituksessa kotimaan turvallisuuden ministeriön kansliapäällikkönä ja Valkoisen talon apulaiskansliapäällikkönä.
Hänen sukunsa on isänsä puolelta tanskalaista ja äitinsä puolelta italialaista alkuperää.
Al Jazira Club

Al-Jazira Sports &amp; Culture Club tai lyhyemmin Al-Jazira Club on arabiemiirikuntalainen jalkapalloseura. Seura on kotoisin Abu Dhabista ja sen edustusjoukkue pelaa maan korkeimmalla sarjatasolla UAE Arabian Gulf Leaguessa. Sen kotikenttänä toimii 42 056-paikkainen Mohammed bin Zayed Stadium.
Minjan

Minjan () tarkoittaa kymmenen aikuisen juutalaisen henkilön ryhmää, joka on ehto juutalaisuudessa tiettyjen uskonnollisten velvollisuuksien täyttämiselle. Yleisin tilanne, jossa tarvitaan minjania, on julkinen jumalanpalvelus. Ortodoksijuutalaisuudessa minjan koostuu aina kymmenestä miehestä, muissa juutalaisuuden suuntauksissa myös naiset voidaan laskea minjaniin.
Alkuperä.
Selittäessään minjanin alkuperää Babylonialainen Talmud mainitsee kolme Toorassa esiintyvää lausetta:
"Sillä minä tahdon olla israelilaisten keskuudessa pyhä." 3. Mooseksen kirja 22:32
"Siirtykää pois tämän joukon keskuudesta." 4. Mooseksen kirja 16:21
"Kuinka kauan minun vielä pitää sietää tätä pahaa joukkoa" 4. Mooseksen kirja 14:27
Talmud käyttää argumenttia nimeltä "gezera šava" joka perustuu saman sanan toistumiseen, tässä tapauksessa sanojen "joukko" ja "keskuudessa" tehden sen päätelmän, että koska jälkimmäisessä lauseessa kyseessä on kymmenen miehen joukko, myös ensimmäinen lause viittaa kymmenen miehen joukkoon. Tämän seurauksena Talmud säätää, että "devarim šebikduša" eli pyhyyden ilmauksia ei voida lausua ilman kymmenen miehen ryhmää.
Rituaaleja, joihin vaaditaan minjan.
Halakhan mukaan seuraavat rukoukset voidaan lausua vain minjanin läsnä ollessa: barchu, kaddiš, amidan toisto ja keduša. Myös julkiseen Tooran ja haftaran lukuun vaaditaan minjan. Myös birkat kohanim eli kohenien lausuma siunaus vaatii minjanin. Ruokarukousta edeltävässä kutsussa voidaan lausua Jumalan nimi vain jos paikalla on minjan. Häiden yhteydessä luettavat seitsemän siunausta eli "ševa brachot" vaativat myös minjanin. Tästä syystä juutalaisissa häissä on oltava minjan paikalla.
Vaatimukset.
Ortodoksijuutalaisuudessa vain miehet lasketaan osaksi minjania. Yleensä vain uskonnollisesti täysi-ikäiset, eli bar-mitsva-iän saavuttaneet henkilöt voidaan laskea minjaniin. Minjanin voivat muodostaa vain samassa tilassa olevat henkilöt. Reformijuutalaisuudessa virallisesti naisten laskeminen osaksi minjania hyväksyttiin ensimmäisen kerran vuonna 1845.. Konservatiivijuutalaisuuden piirissä naisten laskeminen minjaniin sallittiin vuonna 1973.
Jean-Louis Huhta

Jean-Louis Patrik Huhta (s. 30. huhtikuuta 1965 Göteborg) on ruotsalainen säveltäjä, muusikko ja DJ. 
Huhdan soittimia ovat tietokone, lyömäsoittimet ja jousisoittimet. Hänen yhtyeitään ja projektejaan ovat Audio Laboratory, jossa ovat mukana Ebbot Lundberg, Henrik Rylander, Per Svensson; Brommage Dub, jossa ovat mukana Jesper Dalhbäck; Skull Defekts, jossa ovat mukana Daniel Fagerström, Joachim Nordwall, Henrik Rylander; Ocsid, jossa ovat mukana Carl Michael von Hausswolff ja Graham Lewis. Hän on esiintynyt sooloartistina omalla nimellä sekä nimellä Dungeon Acid. Hänen aikaisempia yhtyeitään ovat Cortex, Anti Cimex, Texas Instruments, Stonefunkers, Flesh Quartet, Wild Planet ja Lucky People Center.
Huhdan nuorempi veli on rapartisti ADL.
Särkijärvi (Askola)

Särkijärvi on kylä Askolan kunnassa itäisellä Uudellamaalla. Se sijaitsee kymmenisen kilometriä Askolan keskustasta itään Kylänpäänjärven pohjoisrannalla. Myös järvestä käytetään usein nimeä Särkijärvi. Porvooseen on matkaa noin 13 kilometriä. Särkijärven pohjoispuolella oleva kylä on Huuvari, ja Särkijärvi kuuluu Huuvarin postinumeroalueeseen 07590 (nimiosa vuoden 2019 alusta Askola, aiemmin Huuvari).
Museovirasto on vuonna 2009 luokitellut Särkijärven kylä- ja kartanomaiseman Suomen valtakunnallisesti merkittäviin rakennettuihin kulttuuriympäristöihin, koska se on rakenteeltaan ja rakennuskannaltaan tyypillinen ja hyvin säilynyt Uudenmaan rannikon vanhan maantienvarren asutuskeskittymä ja viljelymaisema.
Vauraalta näyttävä maaseutukylä isoine kivi- ja tiilinavetoineen sijoittuu nauhamaisesti Kylänpäänjärveä kiertävän yhdystie 1605:n varteen sekä peltoaukeiden metsäkumpareille. Maantien varteen sijoittuvat myös 1900-luvun alussa ja 1950-luvulla rakennetut koulut ja vuonna 1927 valmistunut seuratalo Jukola, jossa toimii Huuvarin-Särkijärven Nuorisoseura. Alueen pohjoisosan merkittävä rakennusryhmä on Prestbackan kartanomäki koivukujineen ja empiretyylisine päärakennuksineen. Prestbackassa on ollut myös tiilitehdas. Kylän eteläpäässä on Kylänpää-niminen entinen Byändan ratsutila. Vanhoja ratsutiloja ovat myös Prestbacka ja Tamppi (Dampbacka).
Särkijärven koulu.
Tampin kartanon omistaja, hovioikeuden asessori Johan Selim Holmberg perusti kylään koulun vuonna 1883. Se sai oman puurakenteisen rakennuksen 1909 ja rapatun lisärakennuksen 1952.
Artjom Zub

Artjom Valerjevitš Zub (; s. 3. lokakuuta 1995 Habarovsk, Venäjä) on venäläinen jääkiekkopuolustaja, joka pelaa NHL-joukkue Ottawa Senatorsissa. Hän laukoo oikealta.
Ura.
Seuraura.
Zub on Amur Habarovskin kasvatti. Hän aloitti Amurskije Tigry Habarovskin joukkueessa Venäjän nuorten sarja MHL:ssä kaudella 2011–2012. Zub debytoi Amurin KHL-joukkueessa kaudella 2014–2015, jolloin hän pelasi siellä seitsemän runkosarjaottelua tehden yhden syöttöpisteen. Zub teki KHL-debyyttinsä 10. tammikuuta 2015 vieraissa Traktor Tšeljabinskiä vastaan. Hän sai ottelussa jääaikaa 7.13 minuuttia ja keräsi myös syöttöpisteen Ruslan Baškirovin tekemään maaliin. Zub keräsi ottelussa myös kuusi jäähyminuuttia. Suurimman osan kaudestaan hän pelasi kuitenkin vielä MHL:ssä, jonka tähdistöottelussa Zub pelasi. 
Varsinaisella KHL:n tulokaskaudellaan 2015–2016 Zub teki 55 runkosarjaottelussa tehot 2+5=7. Hän teki KHL-uransa avausmaalin 18. syyskuuta 2015 ylivoimalla vieraissa Neftehimik Nižnekamskia vastaan. Zub valittiin KHL:n lokakuun 2015 kuukauden tulokkaaksi. Toukokuussa 2016 hän teki Amurin kanssa kaksivuotisen jatkosopimuksen. 
Kesken kauden 2016–2017, joulukuussa 2016 Amur kauppasi Zubin SKA Pietariin, jossa hän voitti kauden päätteeksi Gagarin Cupin. Syyskuussa 2017 Zubin sopimusta SKA:n kanssa jatkettiin kahdella vuodella kevääseen 2020 saakka.
Toukokuussa 2020 Zub teki yksivuotisen tulokassopimuksen NHL-seura Ottawa Senatorsin kanssa.
Toukokuussa 2021 Zub teki Senatorsin kanssa kaksivuotisen ja yhteensä viiden miljoonan dollarin arvoisen jatkosopimuksen. Joulukuussa 2022 Zub teki Senatorsin kanssa neljävuotisen ja yhteensä 18,4 miljoonaa dollaria.
Maajoukkueura.
Zub oli voittamassa olympiakultaa venäläisten olympiaurheilijoiden joukkueessa 2018. Zub edusti Venäjää MM-kilpailuissa vuonna 2017, jolloin hän voitti pronssia. Yhteensä Zub on pelannut 16 A-maaottelua tehden kolme syöttöpistettä. Hän teki A-maajoukkuedebyyttinsä Karjala-turnauksessa 3. marraskuuta 2016 Helsingin Hartwall Arenalla Suomea vastaan.
Zub pelasi myös alle 18-vuotiaiden MM-kilpailuissa vuonna 2013.
Vladimir Tkatšov (jääkiekkoilija, 1993)

Vladimir Aleksandrovitš Tkatšov (; s. 5. lokakuuta 1993 Dnipropetrovsk, Ukraina) on venäläis-ukrainalainen jääkiekkoilija, joka pelaa KHL-joukkue HK Sibir Novosibirskissa. Hän on pelipaikaltaan keskushyökkääjä.
Ura.
Seuraura.
Tkatšov syntyi Ukrainassa, mutta kasvoi Venäjän Kazanissa, jossa hän pelasi pääosan juniorivuosistaan Ak Bars Kazanin organisaatiossa. Tkatšov aloitti Bars Kazanin joukkueessa Venäjän nuorten sarja MHL:ssä kaudella 2009–2010. Ak Bars Kazan varasi hänet KHL:ään 41. pelaajana kesällä . Vuotta myöhemmin OHL-joukkue Erie Otters varasi Tkatšovin 37. pelaajana , mutta hän ei kuitenkaan koskaan siirtynyt CHL:ään.
Kaudella 2012–2013 Tkatšov pelasi MHL:n tähdistöottelussa. Hän debytoi kauden aikana myös Ak Barsin KHL-joukkueessa, jossa Tkatšov pelasi viisi runkosarjaottelua ilman tehopisteitä. Hän teki KHL-debyyttinsä 15. lokakuuta 2012 HC Slovan Bratislavaa vastaan. Tkatšov pelasi ottelussa kuitenkin vain yhden vaihdon ja sai jääaikaa 49 sekuntia. Hän pelasi kauden aikana miesten pelejä myös seitsemän runkosarja- ja neljän playoff-ottelun verran VHL-joukkue Neftjanik Almetjevskissä tehden niissä neljä tehopistettä. Varsinaisella KHL:n tulokaskaudellaan 2013–2014 Tkatšov teki 52 runkosarja- ja kuudessa playoff-ottelussa tehot 1+8=9. Hän teki KHL-uransa avausmaalin 1. lokakuuta 2013 Atlantia vastaan.
Tkatšov voitti kaudella 2015–2016 Ak Barsin pudotuspelien sisäisen piste-, maali- ja syöttöpörssin tehoilla 5+4=9. Hänet valittiin neljännesvälierien päätteeksi KHL:n viikon hyökkääjäksi. Kaudella 2016–2017 Tkatšov oli joukkueensa toiseksi paras pistemies Justin Azevedon jälkeen tehoilla 15+17=32. Pudotuspeleissä hän oli Ak Barsin paras pistemies ja syöttäjä tehoilla 2+9=11. Tkatšov pelasi kauden aikana myös ssa.
Keväällä 2017 useampi NHL-seura osoitti kiinnostusta Tkatšovia kohtaan. Hän teki kuitenkin toukokuussa kaksivuotisen jatkosopimuksen Ak Bars Kazanin kanssa. Sopimuksen taustalla oli muuan tavoite päästä Venäjän maajoukkueeseen Pyeongchangin olympiakisoihin, johon NHL-pelaajat saivat kielteisen päätöksen osallistua.
Maajoukkueura.
Tkatšov edusti Venäjää MM-kilpailuissa vuonna 2017, jolloin hän voitti pronssia. Hän pelasi Venäjän olympiakomitean joukkueessa Pekingin talviolympialaisissa 2022 ja voitti hopeaa. Yhteensä Tkatšov on pelannut 27 A-maaottelua tehopistein 5+9=14. Hän teki A-maajoukkuedebyyttinsä Euro Hockey Tourin ensimmäisessä kaksoismaaottelussa 5. helmikuuta 2015 Karlovy Varyssa Tšekkiä vastaan. Ensimmäisen A-maajoukkuemaalinsa Tkatšov teki Karjala-turnauksessa 3. marraskuuta 2016 Helsingin Hartwall Arenalla Suomea vastaan.
Tkatšov pelasi myös alle 20-vuotiaiden MM-kilpailuissa vuonna 2013, jolloin hän voitti pronssia. Tkatšov pelasi myös alle 18-vuotiaiden MM-kilpailuissa vuonna 2011, jolloin hän voitti pronssia.
Kiddush

Kiddush () on juutalainen rukous, joka lausutaan sapattina ja juhlapyhinä viinille. Sana kiddush tarkoittaa pyhittämistä. Kiddush lausutaan sekä illalla päivällisen aluksi että päivällä lounaan aluksi. Sanalla kiddush voidaan tarkoittaa myös aamujumalanpalveluksen jälkeistä pientä ateriaa. Kiddush liitetään juutalaisuudessa Tooran käskyyn muistaa sapatti.
Rituaali.
Kiddush lausutaan aina aterian aluksi, viinimalja kädessä. Viinin sijasta voidaan käyttää myös rypälemehua. Astian, jossa viini on, tulee olla vähintään "revi'it"in kokoinen ja ehjä. Rabbiinisissa lähteissä on erimielisyyttä siitä, mikä on "revi'it". Pienin arvio "revi'it"in koosta on 90,7 ml. Kiddushia varten on erityisiä koristeellisia kiddush-kuppeja. 
Kiddush on juutalaisuudessa uskonnollinen velvollisuus, joka koskee sekä miehiä että naisia. Lausumalla kiddush täytetään käsky muistaa sapatti. Yleensä yksi henkilö lausuu kiddush-rukouksen muiden puolesta, jonka jälkeen hän juo viiniä ja jakaa sitä muille. Muut vastaavat kaikkiin siunauksiin "amen", jolloin heidän ajatellaan täyttäneen kiddushin velvollisuuden.
Kiddushin aikana pöydällä oleva leipä, yleensä chala, on peitetty liinalla. Tämä johtuu siunausten järjestyksestä. Halakhan mukaan leivän siunaus tulee sanoa ennen viinin siunausta, mutta kiddushin kohdalla järjestys on päinvastoin. Siksi leipä poistetaan pöydästä peittämällä se. 
Viinin sijasta joissain tilanteissa voidaan käyttää chalaa tai alkoholijuomia kuten viskiä.
Sisältö.
Kiddushin teksti on erilainen riippuen siitä, onko kyseessä ilta vai päivä, ja sapatti vai juhlapyhä. 
Kaikkiin kiddushin versioihin sisältyy viinin siunaus. 
Perjantai-illan kiddush-teksti alkaa Tooran kohdalla, jossa puhutaan maailman luomisesta. Sitä seuraa viinin siunaus ja siunaus, jossa kiitetään sapatin käskystä. Kiddush päättyy sanoihin "Siunattu olet Sinä Herra, joka pyhität sapatin." 
Lauantaipäivän kiddushia kutsutaan myös nimellä "kiddush raba" eli suuri kiddush. Se alkaa Tooran kappaleella, jossa puhutaan sapatista Jumalan ja Israelin lasten välisenä merkkinä. Sen jälkeen jatketaan toisella Tooran kohdalla, ja viimeiseksi lausutaan viinin siunaus. 
Juhlapyhistä pesachina, sukkotina, roš hašanana, šmini atseretina, simchat Torana ja šavuotina lausutaan kiddush. Niinä juhlapäivinä, jotka kestävät kaksi päivää, kiddush lausutaan molempina päivinä. Juhlapäivien illan kiddush muistuttaa sapatin illan kiddushia, mutta sapatin pyhittämisen sijaan siinä puhutaan kyseisen juhlapyhän pyhittämisestä. Sen lisäksi siihen kuuluu vielä kolmas siunaus nimeltä šehechejanu, joka lausutaan kerran vuodessa toistuvien tapahtumien yhteydessä.
Juhlapyhinä päivällä sanottava kiddush on hyvin lyhyt, se koostuu yhdestä Tooran lauseesta ja viinin siunauksesta.
Ruslan Abışov

Ruslan İbrahim oğlu Abışov (s. 10. lokakuuta 1987 Baku, Azerbaidžanin SNT, Neuvostoliitto, nykyinen Azerbaidžan) on azerbaidžanilainen jalkapalloilija. Hän edustaa Azerbaidžanin jalkapalloliigassa pelaavaa Neftçi Bakua ja on pelipaikaltaan puolustaja ja keskikenttäpelaaja.
JACK Audio Connection Kit

JACK Audio Connection Kit (lyhyesti JACK) audiopalvelinohjelmisto useille käyttöjärjestelmille. Ohjelmisto on suunniteltu alhaiselle viiveelle (latenssille). Alkuperäinen kehittäjä Paul Davis sai kehitystyöstä Open Source Award -palkinnon vuonna 2004. Ohjelmiston kehitys on juontuu ammattilaiskäyttöön suunnatun Ardour-ohjelmiston kehityksestä.
Linuxissa JACK tukee muun muassa ALSA, OSS, FFADO (FireWire) -ajureita.
OS X:ssä JACK tukee Core Audio -ajureita.
JACK2 on uudempi versio, joka pyrkii ratkaisemaan ensimmäisen JACK1-version puutteet moniprosessorialustoilla.
NetJack2 on verkon yli käytettävä ratkaisu.
Ohjelmiston huonoiksi puoliksi on sanottu konfiguroinnin vaikeus ja integroituminen muuhun järjestelmään. Ohjelmiston seuraajaksi on suunniteltu PipeWire.
Terror (1896)

Terror oli Espanjan laivaston vuonna 1896 vesillelaskettu Furor-luokan torpedovenehävittäjä.
Valmistus.
Alus tilattiin J. &amp; G. Thomsonilta Clydebankistä, missä köli laskettiin 11. joulukuuta 1895. Alus laskettiin vesille 10. elokuuta 1896 ja otettiin palvelukseen vielä saman vuoden lopulla 17. joulukuuta.
Palvelus.
Aluksen ollessa edelleen telakalla sen päälliköksi nimitettiin 11. huhtikuuta 1896 yliluutnantti Don Pedro Peral Caballero. Alus lähti 27. tammikuuta 1897 "Furorin" kanssa Falmouthista Espanjaan, missä ne liitettiin koulutuslaivueeseen. Oltuaan Välimerellä alukset siirrettiin Cádiziin, missä niiden pohjat puhdistettiin heinäkuussa 1897. Aluksen päälliköksi nimitettiin 5. kesäkuuta Francisco de la Rocha Pérez. Alusten vapauduttua telakalta ne palasivat amiraali Don Segismundo Barmejon johtamaan koulutuslaivueeseen.
Helmikuussa 1898 muodostettiin Espanjan 1. divisioona, johon alus liitettiin "Furorin" ja torpedoveneiden "Ariete", "Azor" ja "Rayo" kanssa. Divisioona määrättiin vara-amiraali Pascual Cervera y Topeten johtamassa Espanjan 1. laivueessa Kuubaan. Divisioona kohtasi laivueen São Vicentessä Portugalin hallinnoimalla Kap Verdellä, mistä ne jatkoivat Havannaan. Aluksen kattilat hajosivat , joten Cervera jätti sen Fort de Franceen korjattavaksi. Korjausten päätyttyä alus jatkoi matkaansa San Juan de Puerto Ricoon, jonne se saapui 27. toukokuuta päällikkönään luutnantti Francisco de la Roche Pérez.
Aluksen 75 millimetrin tykit oli Atlantin ylityksen ajaksi varastoitu Cerveran aluksille. Alus lähti 12. kesäkuuta San Juanista "Reina Isabella II:n" kanssa kohdatakseen Yhdysvaltain laivaston apuristeilijä "USS Saint Paulin". "Terroriin" osui useita kranaatteja, joiden seurauksena alus vaurioitui pahoin. Aluksella sai surmansa kaksi ja haavoittui useita miehistönjäseniä. Alus palasi sotatoimien päätyttyä Espanjaan.
Sotatoimien päätyttyä alus oli lähinnä toisarvoisissa tehtävissä ja sen aktiivisuus oli vähäistä. Laivastoministeri palautti 1909 aluksen aktiivisempaan rooliin, kun liitti sen koulutuslaivueeseen. Ensimmäisen maailmansodan alun alus oli Kanariansaarilla vartioaluksena. Alus lähti 8. marraskuuta 1916 Ferrolista liittyäkseen Murosissa olevaan laivueeseen. Matkalla alus joutui myrskyyn, jonka aikana sen koneet hajosivat. Alus hinattiin takaisin Ferroliin.
Alkuvuodesta 1922 alus oli aseistamattomana Ferrolissa. Se poistettiin palveluksesta 30. lokakuuta 1922.
Ruotzin waldacunnan laki

Ruotzin waldacunnan laki on vuonna 1759 julkaistu lakikirja, joka on suomennos ruotsinkielisestä laista.
Teos perustui vuoden 1734 lakiin.
Teos ei ollut virallinen lakikirja, sillä laki- ja hallintokieli oli ruotsi, mutta suomenkielinen lakikirja auttoi saamaan selkoa lain säännöksistä.
Teoksen toimittaja on Georg Salonius.
Suomentajat olivat Samuel Johannis Forseen ja Eric Johan Paléen.
Vakkola

Vakkola on kylä Askolan kunnassa itäisellä Uudellamaalla. Se sijaitsee viisi kilometriä Monninkylästä koilliseen ja pari kilometriä Askolan keskustasta lounaaseen Porvoonjoen varrella. 
Museovirasto on vuonna 2009 luokitellut Vakkolan kylän Suomen valtakunnallisesti merkittäviin rakennettuihin kulttuuriympäristöihin.
Vakkolan kylä on ollut pysyvästi asuttuna 1300-luvulta lähtien joen länsipuolelta, ja asutus on levinnyt itäpuolelle maantien varteen viimeistään 1700-luvun lopulla. Kylä on rakentunut näyttävälle paikalle Porvoonjoen Vakkolankosken kohdalle. Kolmiaukkoinen kiviholvisilta vuodelta 1908 on perinteisesti yksi tärkeimmistä Porvoonjoen ylityspaikoista. Koski on tuonut kylään vesivoimalla toimivaa mylly- ja sahatoimintaa. Sähkölaitos saatiin vuonna 1909. Yhtenäisenä ja tiiviinä säilynyt kylä koostuu maatilojen pihapiireistä vanhoine aittoineen.
Kylän keskusta viljavarastoineen ja apteekkeineen on muodostunut joen itärannalle. Funkistyylinen Askolan osuuskaupan rakennus on valmistunut vuonna 1938, apteekki 1950, tiilirakenteinen osuuspankki 1961 ja maisemaa hallitseva korkea viljavarasto 1966.
Vakkola on kirjailija Johannes Linnankosken synnyinpaikka. Johannes Linnankosken nuoruudenkoti toimii kotimuseona.
Kylän pohjoisosassa lähellä Askolan keskustaa toimii Askolan ja Pukkilan kuntien yhteinen yläkoulu Askolan koulu. Askolan kansakoulu valmistui 1960, minkä jälkeen sitä on laajennettu 1965, 1983 ja 1991.
Turku Animated Film Festival

Turku Animated Film Festival (TAFF) on Turussa vuosittain järjestettävä animaatioelokuvafestivaali. Vuodesta 2016 alkaen järjestetty TAFF on Suomen suurin animaatioelokuvaan keskittyvä tapahtuma. Elokuun lopulla järjestettävällä festivaalilla on kansainvälinen kilpailusarja alle 30-minuuttisille animaatioelokuville. Festivaali jakaa Grand Prix'n lisäksi Tough Eye Awardin sekä joukon muita palkintoja.
Palkitut elokuvat.
2017
Grand Prix: (Yle Uusi Kino Award) Dolls Don’t Cry, o: Frédérick Tremblay
Tough Eye Award: Wednesday with Goddard o, Nicolas Ménard
Paras ammattilaiselokuva: The Empty, o:  Dahee Jeong
Paras opiskelijaelokuva: My Father's room, o: Nari Jang
Kunniamainnta: Volcano Island, o: Anna Katalin Lovrity
Yleisöpalkinto: Negative Space, o: Max Porter &amp; Ru Kuwahata
2016
Grand Prix: Three Fitted Flies, o: María Álvarez &amp; Elisa Morais
Tough Eye Award: Life with Herman H. Rott, o: Chintis Lundgren
Kunniamaininta: Chulyen, a Crow’s Tale, o: Cerise Lopez &amp; Agnes Patron
Yleisöpalkinto: Superbia, o: Luca Tóth
Aiheesta muualla.
Tapahtuman kotisivut
Lauritz Olsen

Lauritz Christian Olsen (10. elokuuta 1872 Kööpenhamina – 9. toukokuuta 1955 Kööpenhamina) oli tanskalainen näyttelijä. 
Lauritz Olsen syntyi vanhojen tavaroiden kauppiaan perheeseen. Hän aloitti näyttelijänuransa jo lapsena ja esiintyi vuodesta 1890 lähtien kiertävissä teatteriseurueissa. Vuodesta 1895 lähtien hän työskenteli yli kahdentoista vuoden ajan Odensen teatterissa. Olsenista tuli pian suosittu huvinäytelmien ja farssien esittäjä.
Olsen oli myös yksi tanskalaisen mykkäelokuvan käytetyimmistä näytteljöistä. Han aloitti elokuvauransa Nordisk Filmsillä vuonna 1907 ja esiintyi vuodesta 1910 lähtien varsinkin Lau Lauritzenin komedioissa. Olsen teki vuoteen 1928 mennessä yli 200 mykkäelokuvaa ja myöhemmin vielä muutamia äänielokuvia.
Suomen Teollisuuspankki

Suomen Teollisuuspankki Oy (vuoteen 1976 Suomen Teollisuus-Hypoteekkipankki Oy) oli Suomessa vuosina 1924–1998 toiminut kiinnitysluottopankki.
Suomen Teollisuus-Hypoteekkipankin perustivat suomalaiset liikepankit ja teollisuus vuonna 1924. Pankin perustajiin lukeutui tuleva presidentti J. K. Paasikivi. Pankin tehtävä oli rahoittaa teollisuuden perustamista ja uusimista erityisesti pitkäaikaisilla luotoilla.
Teollisuuspankilla oli oikeus keskuspankin luvalla laskea liikkeeseen obligaatiolainoja, joilla rahoitettiin suomalaisen teollisuuden investointeja. Liikepankit eivät voineet laskea liikkeelle obligaatiolainoja.
Teollisuuspankin osake-enemmistö kuului sen perustamisesta lähtien Yhdyspankille. Vuonna 1958 omistusta muutettiin niin, että Yhdyspankki ja Kansallispankki omistivat kummatkin 44 %. Helsingin Osakepankille omistusosuudeksi tuli 11 %.
1980-luvulla Yhdyspankki sai Teollisuuspankin kokonaan itselleen, kun se osti itselleen ensin Helsingin Osakepankin ja sen jälkeen Teollisuuspankin loput osakkeet Kansallispankilta. Kansallispankki perusti samassa yhteydessä oman kiinnitysluottopankkinsa nimellä "Kansallisluottopankki Oy". Kiinnitysluottopankit alkoivat kuitenkin käydä vanhanaikaisiksi, sillä rahamarkkinat olivat 1980-luvulla vapautumassa.
1990-luvulla Teollisuuspankki toimi Merita Pankin konttoreiden välityksellä. Se myönsi pitkäaikaisija lainoja yrityksille, kunnille, kuntayhtymille, seurakunnille sekä kuntien takaamille yrityksille ja yhteisöille. Teollisuuspankki sulautui Merita Pankkiin vuoden 1998 lopussa, kun erilliselle joukkovelkakirjalainoja liikkeelle laskevalle yhtiölle ei enää ollut juridista tarvetta.
Bernardino Sienalainen

Pyhä Bernardino Sienalainen O.F.M. (8. syyskuuta 1380 Massa Marittima – 20. toukokuuta 1444 Aquila) oli aatelissyntyinen italialainen teologi, pappi ja saarnaaja. Hän on mainostajien, mainostamisen, kommunikaatioiden, kompulsiivisen tai hallitsemattoman uhkapelaamisen, uhkapeliriippuvaisten, keuhkojen, julkisten suhteiden, rinta- ja hengitys- ja keuhko-ongelmien, Italian Aquilan, Californian San Bernardinon hiippakunnan ja Italian suojeluspyhimys. Hänen symboleitaan ovat IHS kultasäteisen ympyrän sisällä ja avoin kirja. Bernardino Sienalainen kuvataan usein fransiskaanina pitelemässä aurinkoa, johon Jeesuksen nimi on kirjoitettu. Paavi Nikolaus V julisti papin pyhimykseksi 24. toukokuuta 1450 ja hänen muistopäivänsä on 20. toukokuuta. Mies eli kaikkiaan 6 paavin hallintokausien aikana: Urbanus VI, (1378–1389) Bonifacius IX, (1389–1404) Innocentius VII, (1404–1406) Gregorius XII, (1406–1415) Martinus V (1417–1431) ja Eugenius IV. (1431–1447)
Roomalaiskatolisessa messussa pyhää Bernardinoa on muistettu seuraavanlaisella latinankielisellä kollehtarukouksella:
""Orémus."
"Dómine Iesu, qui beáto Bernardíno Confessóri tuo exímium sancti nóminis tui amórem tribuísti: eius, quǽsumus, méritis et intercessióne, spíritum nobis tuæ dilectiónis benígnus infúnde"."
Elämä.
Pyhä Bernardino syntyi aatelisperheeseen Sienassa 8. syyskuuta, mutta hänen äitinsä kuoli hänen ollessaan 3-vuotias ja isä ennen kuin hän oli 7-vuotias, jonka jälkeen hänen tätinsä kasvattivat häntä. Opiskeltuaan kurssin siviili- ja kanonista lakia hän 1397 liittyi hengelliseen yhteisöön Santa Maria della Scalan yhteydessä ja kolme vuotta myöhemmin kulkutaudin vallitessa Sienassa hän auttoi sairastuneita. Mies liittyi fransiskaaneihin 8. syyskuuta 1403 ja vihittiin papiksi 8. syyskuuta 1404. Hän vietti kaksitoista vuotta syrjässä, keskittäen energiansa rukoukseen ja hengelliseen valmistautumiseen, kunnes lopulta meni Milanoon missiolle. Hän aloitti lähetystyöelämän ympäri Italiaa kulkien jalan ja saarnaten tunteja kerrallaan useasti päivässä. Pyhä Bernardino kieltäytyi piispuudesta usealle kaupungille, mutta joutui nimitetyksi sääntökuntansa vikaariksi. Vaikka hän lopulta teki kuolemaa, hän saarnasi viitenäkymmenenä peräkkäisenä päivänä ja menehtyi 20. toukokuuta 1444.
Elämänvaiheet.
Pyhän Bernardinon elämä voidaan jakaa seuraaviin vaiheisiin:
Alfred Cohn

Alfred ”Gokke” Cohn (14. kesäkuuta 1867 Kööpenhamina – 6. heinäkuuta 1932 Kööpenhamina) oli tanskalainen näyttelijä ja elokuvaohjaaja. 
Alfred Cohn syntyi sisustajan perheeseen. Hän aloitti näyttelijänuransa vuonna 1885 ja työskenteli vuodesta 1891 lähtien Odensen ja vuodesta 1900 Aarhusin teattereissa. Hän tuli tunnetuksi ennen kaikkea koomikkona, jonka roolit vaihtelivat huvinäytelmistä farsseihin. Vuosina 1910–1914 Cohn työskenteli aarhusilaisen Fotoraman näyttelijänä ja elokuvaohjaajana ja vuosina 1914–1916 Nordisk Filmsin ohjaajana. Hänet muistetaan varsinkin Fotoraman "Den hvide Slavehandel" (1910) -elokuvasta, josta Nordisk kopioi oman versionsa.
Audaz (1898)

Audaz oli Espanjan laivaston vuonna 1898 vesillelaskettu Audaz-luokan torpedovenehävittäjä.
Valmistus.
Alus tilattiin J. &amp; G. Thomsonilta Clydebankistä, missä köli laskettiin 6. kesäkuuta 1896. Alus laskettiin vesille 1. maaliskuuta 1898 ja otettiin palvelukseen viikkoa myöhemmin 8. maaliskuuta.
Palvelus.
Alus myytiin romutettavaksi 6. kesäkuuta 1924.
Osado (1897)

Osado oli Espanjan laivaston vuonna 1897 vesillelaskettu Audaz-luokan torpedovenehävittäjä.
Valmistus.
Alus tilattiin J. &amp; G. Thomsonilta Clydebankistä, missä köli laskettiin vuonna 1896. Alus laskettiin vesille 6. toukokuuta 1897 ja otettiin palvelukseen 8. maaliskuuta 1898.
Palvelus.
Alus myytiin romutettavaksi 1. tammikuuta 1925.
Proserpina (1897)

Proserpina oli Espanjan laivaston vuonna 1897 vesillelaskettu Audaz-luokan torpedovenehävittäjä.
Valmistus.
Alus tilattiin J. &amp; G. Thomsonilta Clydebankistä, missä köli laskettiin vuonna 1896. Alus laskettiin vesille 23. lokakuuta 1897 ja otettiin palvelukseen 8. helmikuuta 1898.
Palvelus.
Alus myytiin romutettavaksi toukokuussa 1931.
Käetty

Käetty on kylä varsinaissuomalaisessa Auran kunnassa, seututie 222:n varrella noin yhdeksän kilometriä Auran keskustasta Turun suuntaan eli lounaaseen. Turkuun on matkaa noin 25 kilometriä. Naapurikyliä ovat muun muassa Leikola ja Leinakkala.
Käetyn kylä sijaitsee Aurajokilaakson valtakunnallisesti arvokkaalla maisema-alueella. Käetyn tunnetuimpia piirteitä ovat Juhantalon maatilakokonaisuus tammipuineen. Kaakkoispuolella sijaitseva Laukkaniityn kylä kuuluu Suomen valtakunnallisesti merkittäviin rakennettuihin kulttuuriympäristöihin.
Varkaantie

Varkaantie on Turusta ja Varsinais-Suomesta Satakuntaan johtava historiallinen tie Varsinais-Suomen maakunnassa Suomessa. Se on yksi Museoviraston vuonna 2009 määrittelemistä Suomen valtakunnallisesti merkittävistä rakennetuista kulttuuriympäristöistä. Vuonna 2021 tie hyväksyttiin matkailutieksi nimellä Aurajoentie.
Tien kulku.
Tie alkaa Turusta, kulkee Aurajoen länsirantaa seuraten pohjoiseen Maarian kirkon, Liedon, Auran ja Pöytyän kautta ja yhtyy Oripäässä Huovintiehen.
Huovintie, joka on osa samaa Varsinais-Suomen ja Satakunnan välistä keskiaikaista tieyhteyttä, saa alkunsa Hämeen Härkätieltä Tl Koskella ja kulkee pitkin Säkylän–Mellilän harjujaksoa Ulvilaan.
Tien alkuosa Turusta Auraan muodostaa 2000-luvulla seututien 222. Aurasta Oripäähän tie jatkuu yhdystienä 12451. Oripäästä Loimaan suuntaan tien jatko muodostuu Loimaantien (yhdystie 12586) alkuosasta ja Kangastien alkuosasta.
Matkailutiehankkeet.
Vuonna 2007 Aurajokisäätiö aloitti hankkeen tien kehittämiseksi maisema-matkailutieksi. Hanketta tukivat Varsinais-Suomen liitto, EU:n Leader+ -ohjelma, Varsinais-Suomen jokivarsikumppanit ry, Varsinais-Suomen TE-keskus ja Keskitien tukisäätiö. Hankkeessa Elina Vesanen selvitti tien historiaa, Viri Teppo-Pärnä laati tien maisemanhoitosuunnitelman ja Hanna Tuominen työsti tienvarren kasvillisuuskartoituksen. Pohdittiin myös, voisiko tie saada kyltitetyn matkailutien aseman Hämeen Härkätien ja Kuninkaantien tapaan. Vuonna 2021 Väylävirasto hyväksyi hakemuksen tien kehittämisestä matkailutieksi nimellä Aurajoentie.
Destructor (1886)

Destructor oli Espanjan laivaston vuonna 1886 vesillelaskettu torpedovenehävittäjä.
Valmistus.
Alus tilattiin J. &amp; G. Thomsonilta Clydebankistä, missä köli laskettiin 14. marraskuuta 1886. Alus laskettiin vesille 29. heinäkuuta 1886 ja otettiin palvelukseen 16. joulukuuta 1887.
Aluksella oli valmistuessa kaksi rinnakkaista savuhormia, kolme taaksepäin kallistettua mastoa ja ohut sirpalesuojaksi tarkoitettu 0,75 tuuman panssarilevy konehuoneen ja komentotornin suojana. Aluksen keulan kaksi ja perän yksi 15 tuuman torpedoputki olivat kiinteitä. Lisäksi keskiosassa oli kaksi 15 tuuman käännettävää torpedoputkea. Aluksen nopeus oli lähes 20 solmua ja 93 tonnin hiilimäärä mahdollisti 4000 merimailin toimintamatkan 10 solmun nopeudella.
Palvelus.
Alus poistettiin palveluksesta 1. tammikuuta 1908. Alus asetettiin myyntiin joulukuussa 1911 ja se romutettiin.
Seurakuntatalo

Seurakuntatalo tarkoittaa seurakunnan toimitaloa, joka on rakennettu kirkkorakennuksen läheisyyteen. Seurakuntatalossa on tavallisesti seurakuntasali ja kerhotiloja sekä keittiö, joskus myös kirkkoherranvirasto, diakoniatyön vastaanotto tai muita toimistotiloja. Mikäli samassa rakennuksessa on kirkoksi vihitty sakraalitila, käytetään kokonaisuudesta tavallisesti nimitystä "seurakuntakeskus". "Seurakuntakoti" tarkoittaa seurakuntaa pienemmän alueen paikallista toimintakeskusta, jonka läheisyydessä ei välttämättä ole kirkkoa. Joskus nimityksiä käytetään synonyymisesti. Seurakuntakotia pienempi kokoontumistila esimerkiksi muistotilaisuuksiin on "seurakuntasali", mikä voi olla osa kirkkorakennusta.
Suomen evankelis-luterilainen kirkko rakennutti runsaasti seurakuntataloja ja -koteja erityisesti 1900-luvun jälkipuoliskolla. Kirkon talouden tiukentumisen myötä rakentaminen on sittemmin vähentynyt, ja tätä nykyä seurakuntakoteja lakkautetaan enemmän kuin rakennetaan. Seurakuntatalot ja -kodit ovat kuitenkin edelleen merkittävässä roolissa erityisesti kirkon laajan lapsi- ja nuorisotyön toimitiloina.
Kinoftalonit

Kinoftalonit ovat ryhmä heterosyklisiä aromaattisia yhdisteitä, joille on tunnusomaista kinoftaloniryhmä. Kinoftalonit ovat väriltään punaisia tai keltaisia ja niitä voidaan käyttää väriaineina erityisesti muovien värjäämiseen. Tunnettu kinoftaloneihin kuuluva yhdiste on kinoliinikeltainen.
Historia ja rakenne.
Ensimmäisen kerran kinoftalonivärien prototyypin kinoftalonin syntetisoi E. Jacobsen vuonna 1882 kuumentamalla kinaldiinia ftaalianhydridin kanssa. Kinoftaloneissa on konjugaatio syklisen diketonin ja pyrrolinkaltaisen typpiatomin välillä. Yhdisteellä on kaksi tautomerista muotoa, joita stabiloivat vetysidokset. Toisinaan kinoftalonit esitetään, muodossa, jossa on kinoliinirengas, mutta tässä tapauksessa kinoliini- ja ketonirenkaiden välillä ei ole konjugaatiota, mikä on vaatimus yhdisteen värillisyydelle.
Valmistus ja käyttö.
Kinoftaloneja valmistetaan tyypillisesti edelleen kinaldiinin ja ftaalianhydridin johdannaisten välisellä reaktiolla. Reaktio voidaan suorittaa kuumentamalla niitä yhdessä ilman liuottimia. Kinoftaloni sellaisenaan on liian liukoinen moniin orgaanisiin liuottimiin käytettäväksi värjäyksessä. Tyypillisimpiä sen vähemmän liukoisia johdannaisia ovat halogenoidut kinoftalonivärit, sulfonoidut johdannaiset ja 9-aminokinaldiinista johdetut kinoftalonit. Ftaalianhydridin lisäksi voidaan käyttää myös muita aromaattisia anhydridejä esimerkiksi pyromelliittihappodianhydridiä. Kinoftalonit ovat väriltään tyypillisesti keltaisia tai punaisia. Kinoftaloneja käytetään erityisesti muovien kuten polystyreenien värjäämiseen. Tämän lisäksi niillä voidaan värjätä myös kuituja kuten polyestereitä, silkkiä ja paperia.
Sakraalitila

Sakraalitila on sakraali eli pyhä tila. Suomen evankelis-luterilaisessa kirkossa sakraalitilalla tarkoitetaan erityistä jumalanpalveluskäyttöön vihittyä tilaa, jota voidaan harkinnan mukaan käyttää myös muuhun tarkoitukseen. Ehtoollista vietetään pääsääntöisesti sakraalitilassa; sen toimittamiseen muualla tarvitaan erillinen lupa. Sakraalitilasta voidaan käyttää nimitystä kirkko, kirkkosali tai kappeli. 
Jos sakraalitila sijaitsee sellaisen rakennuksen yhteydessä, jota ei ole määritelty kirkolliseksi rakennukseksi, siihen ei sovelleta kirkkorakennusta koskevia erityissäännöksiä esimerkiksi rakennussuojelusta. Tällaisia ovat myös monet seurakuntakeskukset, joista saatetaan käyttää kirkko-nimitystä, esimerkiksi Pallivahan kirkko.
Kari Aihinen

Kari ”Kape” Aihinen (s. 30. toukokuuta 1972 Turku) on suomalainen kokki, keittiömestari, keittokirjailija, tv-esiintyjä ja ravintoloitsija. Hän omistaa kaksi ravintolaa, Ravintola Rosterin Turussa ja Ravintola Robuston Helsingissä.
Aihinen on ollut helsinkiläisen ravintola Savoyn keittiöpäällikkö, jonka aikana ravintolalle myönnettiin Vuoden ravintola -tunnustus (2007). Hän on esiintynyt television kokkiohjelmissa "Kaappaus keittiössä" (2013–2015, 2018–2021), "Kädettömät kokit" (2015), "Katastrofikokki" (2016), "Illallinen äidille" (2017), "Kokkisota" (2017) ja "MasterChef Suomi" (2020–2023). Lisäksi hän esiintyi "Masked Singer Suomi" -ohjelman neljännellä tuotantokaudella. Vuoden 2024 lopussa esitetään "Kapen keittiökaappaus" -sarja.
Aihinen on toiminut vuodesta 2016 lähtien ravintoloitsijana Royal Ravintoloiden Roster-ravintoloissa (Helsinki ja Turku) yhdessä Paul Hickmannin kanssa. Vuonna 2019 Roster Helsinki suljettiin ja Aihinen osti toukokuussa 2019 Roster-ravintolan Turusta ja alkoi toimia yrittäjänä. Vuoden 2020 alussa Aihinen oli mukana perustamassa Helsinkiin Version-nimistä ravintolaa ja jättäytyi toiminnasta vuonna 2022. Aihinen avasi yhdessä Olli Kolun kanssa toisen oman ravintolansa, Ravintola Robuston, joulukuussa 2023, Helsingin Punavuoreen.
Aihinen on tehnyt vuodesta 2021 alkaen suosittuja Kapen virtuaalisia kokkikouluja Chefslive-sivustolle, josta on myös tehty hänen uusin kirjansa "Kape the Chef" (2023).
Aihinen on työskennellyt urallaan myös Radisson SAS Plazassa, Palace Gourmetissa, G. W. Sundmansilla ja Chez Dominiquessa. Hän on ollut Suomen kokkimaajoukkueen jäsen.
Aihinen oli naimisissa Henriikka Aihisen kanssa vuosina 2000–2019 ja heillä on kaksi yhteistä lasta.
Talking to Myself

Talking to Myself on yhdysvaltalaisen rockyhtyeen Linkin Parkin kappale. Yhtye julkaisi kappaleen toisena singlenä seitsemänneltä studioalbumiltaan "One More Light". Kappale tuli radiosoittoon 25. heinäkuuta 2017, mutta sen kampanjointi peruttiin laulaja Chester Bennington kuoleman jälkeen.
Kappaleeseen tehty virallinen musiikkivideo julkaistiin 20. heinäkuuta 2017, samana päivänä, jolloin Chester Bennington oli tehnyt itsemurhan kotonaan Palos Verdes Estatesissa Etelä-Kaliforniassa.
Ryōsuke Iwasa

 
Ryōsuke Iwasa (, s. 26. joulukuuta 1989 Kashiwa, Japani) on japanilainen ammattinyrkkeilijä ja hallitseva IBF-liiton maailmanmestari ylemmässä kääpiösarjassa.
Ammattinyrkkeilyura.
Iwasa aloitti ammattinyrkkeilyuransa vuonna 2008. Vuonna 2011 hän kärsi ensimmäisen tappionsa Shinsuke Yamanakaa vastaan tavoitellessaan kääpiösarjan mestaruutta. Iwasa kohosi vuoden 2011 marraskuussa Japanin mestariksi voittamalla Jerope Mercadon yksimielisellä tuomaripäätöksellä. Hän puolusti mestaruutta kahdesti ennen kuin luopui siitä vuonna 2012. Vuonna 2015 hän pääsi IBF-liiton kääpiösarjan maailmanmestaruusotteluun mutta hävisi Lee Haskinsille pahan selkäsaunan jälkeen teknisellä tyrmäyksellä kuudennessa erässä.
Vuonna 2017 Iwasa kohosi ylemmän kääpiösarjan IBF-liiton maailmanmestariksi voittamalla Yukinori Ogunin teknisellä tyrmäyksellä kuudennessa erässä.
Julian Nott

Julian Nott (s. 1960) on brittiläinen animaatioihin erikoistunut elokuvasäveltäjä. Hänet tunnetaan parhaiten Aardman-studion "Wallace ja Gromit" -vahanukkeanimaatioiden säveltäjänä.
Nott on opiskellut Oxfordin yliopistossa ja National Film and Television Schoolissa. Hän työskenteli nuoruudessaan konsulttiyrityksessä Lontoon Cityssä ja sen jälkeen televisiodokumenttien tuottajana. Sävellettyään musiikin Nick Parkin ensimmäisiin "Wallace ja Gromit" -animaatioihin hän alkoi saada niin paljon työtarjouksia alalta että päätti siirtyä päätoimiseksi elokuva- ja televisiosäveltäjäksi. Nott sai vuonna 2006 parhaan musiikin Annie-palkinnon elokuvasta "".
Julian Nottin isä oli Ison-Britannian puolustusministeri John Nott.
Sävellyksiä.
Elokuvia
Televisiosarjoja
Muitaki ihmisii

”Muitaki ihmisii” on suomalaisen laulaja-lauluntekijä Paula Vesalan taiteilijanimellä "Vesala" julkaisema single. Vesalan sanoittama, Joonas Angerian ja Vesalan säveltämä ja tuottama single julkaistiin 9. toukokuuta 2017.
”Muitaki ihmisii” nousi latauslistalla sijalle yksi ja radiosoitossa soitetuimmaksi kappaleeksi yhdeksäksi viikoksi putkeen. Yhteensä ensimmäistä sijaa kappale on pitänyt yksitoista viikkoa.